A BIZOTTSÁG 568/2005/EK RENDELETE
(2005. április 14.)
a 2003/2004-es, 2004/2005-ös és 2005/2006-os gazdasági évre bizonyos vámkontingensek és kedvezményes megállapodások szerinti nádcukor-behozatalra vonatkozó részletes alkalmazási szabályok megállapításáról, valamint az 1464/95/EK és a 779/96/EK rendelet módosításáról szóló 1159/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 22. cikke (2) bekezdésére és 39. cikke (6) bekezdésére,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre (2),
mivel:
(1)
A 2003/2004-es gazdasági év volt az 1159/2003/EK bizottsági rendelet (3) alkalmazásában az első szállítási időszak; az ennek során szerzett tapasztalatok azt mutatják, hogy az említett rendeletben előírt kezelési szabályokat javítani kell különösen az AKCS-országokból és az Indiából származó kedvezményes cukor szállítási kötelezettség alá tartozó mennyiségeinek meghatározása tekintetében.
(2)
A kereskedelmi műveletek zökkenőmentes lefolytatásához szükséges tervezhetőség biztosítására a Bizottságnak átmenetileg meg kell állapítania az érintett szállítási időszak kezdete előtt az 1260/2001/EK rendelet 42. cikkének (2) bekezdésében előírt eljárás szerinti szállítási kötelezettség mennyiségeit.
(3)
Ezeket a mennyiségeket a szállítási időszak során kell rögzíteni, amikor az előző évek tényleges eredményei ismertté válnak, a változtatás lehetőségének fenntartásával arra az esetre, ha a későbbi információk pontosítanák ezeket az adatokat. Ezenfelül szükséges az elvégzendő vizsgálatok sérelme nélkül megállapítani egy olyan eljárást, amely a szállítási kötelezettség mennyiségei meghatározásának keretében a behozatali engedélyek azon névleges mennyiségére vonatkozik, amelynek tényleges Közösségbe szállítása nem volt megállapítható.
(4)
Az 1159/2003/EK rendeletet ennek megfelelően módosítani kell.
(5)
Az e rendeletben meghatározott intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 1159/2003/EK rendelet 9. cikke helyébe a következő szöveg lép:
„9. cikk
(1) A Bizottság az 1260/2001/EK rendelet 42. cikkének (2) bekezdésében előírt eljárás keretében megállapítja az AKCS-jegyzőkönyv 3. és 7. cikkének, az Indiával kötött megállapodás 3. és 7. cikkének, valamint e rendelet 11. és 12. cikkének alkalmazásában minden érintett exportáló ország szállítási kötelezettségeinek mennyiségeit.
(2) Az egy szállítási időszakban a szállítási kötelezettség mennyiségeinek megállapítása:
a)
a kérdéses időszakot megelőző május elseje előtt becslés alapján történik;
b)
a kérdéses időszakra vonatkozóan február 1-je előtt kerül elfogadásra;
c)
alkalmanként kiigazításra kerül a kérdéses időszak során, amennyiben ez az újabb információk miatt szükségessé válik és különösen a megfelelően indokolt egyedi esetek megoldására.
A 4. cikkben említett engedélyek kiállításakor számításba vett szállítási kötelezettségek megegyeznek az első albekezdés értelmében megállapított, adott esetben az AKCS-jegyzőkönyv és az India-megállapodás 3. és 7. cikke szerint hozott határozatokkal összhangban kiigazított mennyiségekkel.
(3) A szállítási kötelezettség mennyiségei az AKCS-jegyzőkönyv 3. és 7. cikkének, az India-megállapodás 3. és 7. cikkének, valamint e rendelet 11. és 12. cikkének alkalmazásában és a következők figyelembevételével kerülnek meghatározásra:
a)
az előző szállítási időszakok során megállapított tényleges szállítás;
b)
az AKCS-jegyzőkönyv és az India-megállapodás 7. cikke szerint bejelentett nem szállított mennyiség.
Abban az esetben, ha a névleges mennyiség, amelyre a behozatali engedélyt kiállították, meghaladja az előző szállítási időszakok tekintetében megállapított ténylegesen szállított mennyiséget - az illetékes hatóságok által folytatandó vizsgálatok eredményeinek sérelme nélkül - az engedélyezett névleges mennyiségeket, amelyeknek tényleges behozatalát a Közösségbe nem lehetett megállapítani, hozzá kell adni az első albekezdés a) pontjában megjelölt mennyiségekhez.
(4) A (2) bekezdés c) pontjában megjelölt kiigazítások jelenthetik a mennyiségek átcsoportosítását két egymást követő szállítási időszak között, amennyiben ez nem zavarja az 1260/2001/EK rendelet 39. cikkében említett ellátási rendszert.
(5) Az érintett különböző exportáló országok tekintetében a minden szállítási időszakra megállapított szállítási kötelezettségek összmennyisége a nullaszázalékos szállítási kötelezettségek keretében AKCS-India kedvezményes cukorként kerül behozatalra.
A 2003/2004-es, 2004/2005-ös és 2005/2006-os gazdasági évre a szállítási kötelezettség tételszáma: »kedvezményes cukor AKCS-India: 09.4321«.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. április 14-én.